SA druip toets van goeie maniere | Netwerk24
SA druip toets van goeie maniere
Deur Abel van der Merwe, Worcester 11 September 2019 00:00
Hoe gemaak met 'n land wat stukkend is en kreun van die pyn terwyl hy verniel word?
Ons gaan nou al geruime tyd deur 'n tydvak van wetteloosheid wat tot 'n chaos gelei het en die beeld van ons land keer op keer skaad. Die regering wat verantwoordelik is, sukkel om die reg en orde te handhaaf. Vandale en misdadigers kry keer op keer die oorhand.
So, wat staan ons te doen? Gaan ons die toestand só aanvaar, of is daar 'n oplossing?
Wat ek wel weet, is as ons nie die klein dingetjies reg kan doen nie, gaan ons ook nie die groot dinge baasraak nie.
Ek beweeg baie op straat en let dan op na mense se gedrag. Eerstens groet ons mekaar nie eens nie, maar roem ons daarop dat ons 'n reënboognasie is. Die een wag op die ander om dag te sê. Ons kyk mekaar eerder agterdogtig aan, soos vreemdelinge.
Ons bemors die omgewing. Rommel val outomaties uit ons hande. Iemand anders moet agter ons skoonmaak. Plastiek versier ons bome en die omgewing.
Skaamteloos word die straat as toilet gebruik, links en regs word gespoeg en is mense dronk op straat, asof dit so hoort.
Op ons paaie is 'n slagting. Onskuldige mense verloor hul lewens en word ernstig beseer, maar ons motoriste wil nie deur padreëls lastig geval word nie en gaan eerder gal af oor die wetstoepassers wat ons moet beskerm.
Die manier waarop ons met mekaar kommunikeer, is met min of geen respek nie. Elkeen beskou hom- of haarself as meerderwaardig teenoor ander. As dit met my goed gaan, is ek jammer om van jou probleme te hoor. Dít is ons houding!
Dit is maar net 'n paar voorbeelde van basiese reëls waarop 'n gesonde samelewing gebou moet word, maar ons druip die toets. Dit is vir my 'n teken dat huishoudings nie in orde is nie.
Hierdie waardes moet vroeg in 'n mens se lewe vasgelê word. Dit is nie die owerheid se werk om ons goeie maniere te leer nie. Ons land se probleme het hul oorsprong hierin.
'n Groot aantal ouers versuim hul plig en die gevolge is vanselfsprekend. Ek kyk na protesoptredes, vandalisme en misdaad wat met onluste gepaard gaan, en sien dat die oorsaak nie elders gevind word nie.